钦定古今图书集成/明伦汇编/宫闱典/第039卷 > 孝宗郭皇后
## 钦定古今图书集成/明伦汇编/宫闱典/第039卷 > 孝宗郭皇后

按《宋史后妃传》：“孝宗成穆郭皇后，开封祥符人，奉直
大夫直卿之女孙，其六世祖为章穆皇后外家，孝宗
为普安郡王时纳郭氏，封咸宁郡夫人，生光宗及庄
文太子愭、魏惠宪王恺、邵悼肃王恪。绍兴二十六年
薨，年三十一，追封淑国夫人。三十一年，用明堂恩，赠
福国夫人。既建太子，追封皇太子妃。及受禅，追册为”
皇后，谥“恭怀”，寻改“安穆。”及营阜陵，又改“成穆”，祔孝宗
庙。父瑊，累官昭庆军承宣使，追封荣王。孝宗待郭氏
恩礼弥厚，然不假外戚以官爵。后弟师禹、师元官不
过承宣使，师元不及建节而卒。将内禅，师禹始除节
度使。光宗朝官至太保，封永宁郡王。